Reformed Witness Hour Message of the Protestant Reformed Churches in America translated by Pastor John Flores Colosas 3:19 "Mga Ama ng Tipan (2)" ni Rev. Carl Haak Noong nakaraang linggo sinimulan natin ang pag-aaral sa isang napakahalagang talata sa Biblia sa pag-aasawa, Colosas 3:19, kung saan ay mababasa natin, "Mga lalaki, ibigin ninyo ang inyu-inyung asawa at huwag kayong maging malupit sa kanila." Maigsi, tuwiran. Nakita natin na ang asawang lalaki ay pinagkalooban ng Dios ng asawa habang buhay at siya ay magiging ulo ng kanyang asawa, iyan ay, isang may pananagutan sa kanya at sa pag-aasawa. Ngayon magpapatuloy tayo sa pamamagitan ng pagtingin ngayon sa tawag ng Dios sa kung ano ang dapat gawin ng asawang lalaki, na iyan ay, mga lalaki, ibigin ninyo ang inyu-inyong asawa. Ngayon, ano ang kahulugan nito? Ano ang pag-ibig? Mga dalagang nakikinig, ano ang pag-ibig? Ito ba ay emosyon na humahawak sa inyo at tumatangay sa inyo at nagbibigay sa inyo ng damdamin? Iyan lang ba iyon? At mga lalaki, ano ang pag-ibig? Sasabihin lang ba natin, "Ang kailangan natin sa bahay na ito ay kaunti pang pag-ibig at ang mga bagay ay magiging mas mabuti"? Ganyan ba tayo magsalita? Ano ang pag-ibig? May dalawang sitas ng Salita ng Dios na magbibigay sa atin ng sagot. Ang una ay matatagpuan sa parehong kapitulo gaya ng ating teksto, Colosas 3:14. Doon ay mababasa natin, "At higit sa lahat ng mga bagay na ito ay magbihis kayo ng pag-ibig na siyang tali ng kasakdalan." Ang ibigin ang iyong asawa ay nangangahulugang minamahal mo siya sa pag-ibig ng Dios. Ngayon, ang pag-ibig ng Dios ay hindi isang natural na katangian, iyan ay, hindi ito isang bagay na tumutubo sa kaibuturan ng iyong puso. Ang pag-ibig ng Dios ay isang hiwaga. Ang pag-ibig ng Dios ay bagay na kailangang ipagkaloob. Ito ay kaloob sa iyo. Mababasa natin sa I Juan 4, "Ang umiibig ay ipinanganak ng Dios, sapagkat ang Dios ay pag-ibig." Kailangan kang ipanganak ng Dios. Kailangang likhain ng Dios ang pag-ibig na ito sa iyo sa pamamagitan ng himala ng Kanyang biyaya. Kailangan Niyang ilagay sa iyo ang buhay ni Jesus, at pagkatapos ang pag-ibig na iyan ay dapat alagaan at ituro sa pamamagitan ng Kasulatan. Ang pag-ibig ay hindi katulad sa damdamin ng tao. Hindi ito matatagpuan sa mga hormone. Iyan ay pagnanasa. Hindi ito nakasentro sa sarili. Ang pag-ibig ay hindi ang nag-uumapaw na pagnanasa upang ariin ang isang tao, upang angkinin at pagkatapos ay pagmalupitan ang taong iyon. Sinasabi ng Biblia na ang pag-ibig ay tali ng kaganapan. Ngayon, ano ang kahulugan niyan? Ang tali, syempre, ay pag-iisa, ito ay pagsasama, isang pagkakapit. Sinasabi ng Biblia na ang pag-ibig ay isang pakikipag-isa sa kaganapan o kabanalan. Nabasa natin sa Biblia, "Ang Dios ay pag-ibig." Ang Dios na Trinidad ng tipan - Ama, Anak, at Espiritu Santo - iniibig nila ang isa't isa. Sila ay pinag-isa sa kabanalan, sa kadalisayan, sa kasiyahan sa katotohanan, sa ganap, walang-kahihiyang pagtanggap sa isa't isa. Nakita mo, ang pag-ibig ng Dios ay hindi "marumi." Kundi ang pag-ibig ng Dios ay dapat isama at itali sa kabanalan ni Jesu Cristo. Page 1 of 6
Ang pag-ibig, samakatuwid, ay isang banal na pagmamahal para sa Dios. Ito ay magiliw na kagandahang-loob sa iba sa pag-ibig ng Dios. Ito ay kasiyahan sa Dios at kasiyahan sa iba. Mga lalaki, ibigin ninyo ang inyong asawa sa pag-ibig ng Dios, iyan ay, manatili sa kanya sa banal na pagmamahal. Bantayan ang iyong puso, lalaki, laban sa mga kasalanang seksuwal, pornograpiya, mga magasin, pag-iisip sa ibang babae, pagnanasa. Ang pag-ibig ba sa iyong puso sa pinakagitna ay ang pag-ibig ng Dios? Ang pag-ibig ay kaalaman. Mahal tayo ni Jesus, alam natin iyan. Ang pag-ibig na iyan ay laging kaalaman - kilala Niya tayo. Kaya, ang ibigin ang inyu-inyong asawa, mga lalaki, ay nangangahulugang ang inyong pagkatawag mula sa Dios ay makilala siya at malaman kung paano ipahayag ang inyong pag-ibig sa kanya, ang malaman ang wika ng kanyang pag-ibig. Siguro ay nais mong ipahayag ang iyong pag-ibig sa kanya at binilhan mo siya ng mga bulaklak, umuwi kang dala itong magandang pumpon ng mga bulaklak at pumasok ka habang nagpapalit siya ng lampin at ang ibang mga bata ay nakalambitin sa kanyang mga binti at sabi niya, "O, ang ganda." At isinantabi niya ito at hindi ito binigyan ng buong pansin doon mismo at noon din. At ikaw ay nasaktan. At sabi mo, "O, ang lamig naman. Heto at dinalhan ko siya nitong magandang regalo." Siguro ay mas mabuti kung ipinahayag mo ang iyong pagmamahal ng gabing iyon sa pamamagitan ng paghuhugas ng mga pinggan o pagtulong sa kanya sa ibang paraan. Hindi siguro. Sa paraang iyon mo sana ginawa. O nais mong ipakita ang iyong pag-ibig sa iyong asawa at sabi mo, "Bibigyan ko siya ng yakap." At sumagot siya, "Hindi ngayon, iwanan mo ako, abalang-abala ako." At nasaktan ka muli at sinabing, Ay naku, ang hirap naman mahalin ng babaeng ito. Kung gayon, siguro, dapat ay iniwanan mo na lang siya ng maliit na sulat nang bumangon ka at umalis upang magtrabaho sa umaga. Ang punto ay, kailangan mo siyang matutuhan at kailangang matutuhan mo siyang mahalin sa paraang nakakarating sa kanya. Ang ikalawang sitas na magtuturo sa atin tungkol sa pag-ibig ay ang Efeso 5:25, "Mga asawang lalaki, mahalin ninyo ang inyu-inyung mga asawa, gaya ni Cristo na nagmahal sa iglesia, at ibinigay ang kanyang sarili alang-alang sa kanya." Ngayon, iyan ang nagsasabi ng lahat. Sinasabi nito ang lahat, hindi ba? Paano natin mamahalin ang ating asawa? Gaya ni Cristo na nagmahal sa iglesia at ibinigay ang Kanyang sarili alang-alang sa kanya. Siguro ay sasabihin mo sa akin ngayon, "Pero wala talaga akong mabuting halimbawa kung paano magmahal ng asawa. Ang puso ko ay nawasak sa diborsyo." O, "Hindi kilala ng mga magulang ko ang Panginoon." O, "Ito ay gawa ko. Hindi ko nakikipag-usap. Hindi ko talaga alam kung paano magpahayag ng pagmamahal. Hindi ko alam kung paano magmahal." Hindi ba totoo na kapag ang bawat Cristianong lalaki ay nag-asawa iniisip niya na hindi magiging mahirap ang magmahal, subalit hindi pa nagtatagal ay natutuklasan niya na, dahil sa kanyang kasalanan at sa kasalanan ng kanyang asawa, hindi na niya nalalaman sa kanyang sarili kung paano magmahal? Kung gayon ay makinig. Makinig habang nagsasalita ang Dios. Maniwala sa iyong puso na ang Dios ay nagsasalita sa iyo ngayon. Mahalin mo siya gaya ni Cristo na nagmahal sa iglesia at ibinigay ang Kanyang sarili alang-alang sa kanya. Hindi ko alam ang kalagayan ng iyong pag-aasawa sa puntong ito. Hindi ko alam kung kayo man ay nagkakasundo o kung mayroon mang hidwaan at agwat sa iyong pag-aasawa. Hindi ko alam kung kaninang umaga ay pumunta kayo sa iglesia na nagtatalo hanggang sa harapan ng inyong mga anak o kung pumunta kayo gaya ng nararapat, na may paggalang sa inyong puso upang sumamba sa Panginoon bilang isang pamilya. Hindi ko alam ang mga bagay na ito. Subalit ito ang alam ko: sa sandaling ito Page 2 of 6
inihanda ng Dios ang Kanyang Salita para sa iyo at sa akin. Narito: "Mahalin mo ang iyong asawa gaya ni Cristo na nagmahal sa iglesia at ibinigay ang Kanyang sarili alang-alang sa kanya." Iyan ay para sa bawat asawang lalaki na nakikinig sa mga sandaling ito. Sinasabi iyan ng Dios sa iyo ngayon. Nais mong malaman kung paano mahalin ang iyong asawa? Kung gayon buksan mo ang iyong Biblia, lumuhod ka, at pag-aralan ang hiwaga kung paano minahal ni Cristo ang iglesia, paano ka minahal ni Cristo, at pagkatapos humayo ka at gayon din ang gawin mo. Itinatakda ng doktrina ang buhay. Oo. Kung paano mo nauunawaan ang Dios at kung paano mo nauunawaan si Cristo at kung paano mo nauunawaan ang pag-ibig ni Cristo ang magtatakda kung paano mo iaayos ang iyong pamumuhay kasama ang iyong asawa. Kung hindi mo mahal ang iyong asawa, kung hindi ka nagpapakita ng makatwirang kapahayagan ng pag-ibig sa iyong asawa, huwag kang magpalakad-lakad na nagsasabing, "O, mahal ko ang Dios at ang pananampalatayang Reformed at ang pagka-soberano ng Dios." Huwag mong sabihin iyan, dahil hindi. Kung kilala mo ang Dios at alam mo ang pag-ibig ni Cristo, mamahalin mo siya gaya ni Cristo na nagmahal sa iyo. Paano mo nalalaman ang pag-ibig ni Cristo sa kaibuturan ng iyong puso ngayon mismo? Iyan ang magtatakda kung paano mo mamahalin ang iyong asawa. Nais kong isingit dito ang malaking pangangailangan ng iglesia ni Jesu Cristo upang manghawakan sa doktrina. Ito ay isang malaking kabigatan, isang malaking pangangailangan sa iglesia. Mahigpit na manghawakan sa doktrina. Alam ko na agad-agad, kailanman na naisin ng iglesia na igiit ang katotohanan, sasabihin ng mga tao, "O, anong lamig. Pwede bang maging kaugnay naman?" Makinig, ang pinaka kaugnay na iglesia ay yaong iglesia na mahigpit na nanghahawakan sa katotohanan ng Salita ng Dios. Iyan ang kaugnay, nakakabatid na iglesia. Dapat nating malaman ang pag-ibig ng Dios kay Jesu Cristo. Dapat tayong nakaugat at nakasayad sa katotohanan ng Kasulatan. Itinatakda ng doktrina ang buhay. Tinatanggap ba ninyo sa inyong iglesia ang kaisipan na ang pagmamahal ng Dios ay may kondisyon, iyan ay, minamahal ng Dios ang mga unang nagmahal sa Kanya? Sinasabi mo ba, "Ah, huwag tayong mabahala sa mga puntong ito ng Calvinismo. Alam nating lahat na ang Dios ay dakila at ang lahat ay mangyayari sa huli, kaya, oo, hindi na mahalaga kung sabihin nilang ang pagmamahal ng Dios ay may kondisyon." Tinatanggap ba ninyo sa inyong iglesia ang kaisipan na ang biyaya ng Dios ay mapaglalabanan, iyan ay, maaaring gustuhin at nasain ng Dios, subalit hindi Niya kaya hanggang tanggapin muna Siya ng tao? Naniniwala ba kayo sa inyong iglesia sa tipan na may kondisyon, iyan ay, ang tali ng pakikisama ay isang pakikisamang may kondisyon? Ang Dios ay hindi magiging tapat na Dios ng tipan malibang ikaw muna, sa pamamagitan ng iyong pananampalataya ay gumawa ng pakikipagkasundo sa Kanya. Naniniwala ka ba diyan? Kung naniniwala ka sa alinman sa binanggit ko kanina o anumang katulad nito, kung gayon, at hindi ko ito sinasabi na may pagmamalaki, sinasabi ko ito na may pagtangis, kailangan mong magpaalam sa mga pag-aasawa sa iglesia. Hindi, kailangan mong magpaalam sa mga pag-aasawa ng inyong mga anak na lalaki at babae sa masasamang araw na ito sapagkat itinatakda ng doktrina ang buhay. Ang katotohanan ng Kasulatan ay hindi nagbabago ang pag-ibig ng Dios. Ang tipan ng Kanyang biyaya ay walang kondisyon. Ang Kanyang biyaya ay di-mapaglalabanan. Nananatili Siyang tapat. Ganyan Siya magmahal. Nagmamahal Siya ng tapat. Nagmamahal Siya ng partikular. Mahalin mo ang iyong asawa gaya ni Cristo na nagmahal sa iglesia. Iyan ay partikular na pagmamahal. Ang Dios ay nagmamahal ng nagtatagal. Ang Dios ay nagmamahal ng mapagsakripisyo. Ang Dios ay nagmamahal ng mapagpatawad. Ang Dios ay nagmamahal ng tapat. Naniniwala ka ba diyan? Sige, ngayon ay humayo ka at mahalin mo ang iyong asawa sa ganyang paraan. Ang pundasyon sa pag-aasawa ay inilalagay para sa maliliit na batang lalaki at babae sa klase sa katekismo, sa mga doktrina ng iglesia. Page 3 of 6
Gamitin natin iyan. ... gaya ni Cristo na nagmahal sa iglesia, at ibinigay ang kanyang sarili alang-alang sa kanya. Ibig sabihin niyan ang pagmamahal sa asawa ay dapat mapagsakripisyo. Tandaan, mga lalaki, dapat kayong lumakad sa harapan ng Dios at maging walang kapintasan. Samakatuwid, kailangan kayong magmahal gaya ni Cristo na nagmahal. At dapat kang maging handang mahalin siya ng mapagsakripisyo. Ibinigay ni Cristo ang Kanyang sarili para sa iglesia. Dapat kang maging handang mamatay sa iyong sarili. Sa kalikasan, tayo ay nabubuhay para sa ating sarili. At tinitingnan natin ang asawang iyon at tinitingnan natin siya bilang bagay na para sa ating sarili. Nais nating magmalaki sa ating sarili sa kanyang kagandahan o sinasabi nating nabubuhay siya para sa ating kaginhawahan, nariyan siya upang gawing kasiya-siya ang aking buhay. Sa kalikasan, ganyan ka mag-isip. Mga asawang lalaki, mahalin ninyo ang inyu-inyong mga asawa gaya ni Cristo na nagmahal sa iglesia. Ikaw ay ginawang asawang lalaki upang maituro sa iyo ni Cristo ang mga pamamaraan ng pagiging alagad. Anu-ano ang mga pamamaraan ng pagiging alagad? "Kung ang sinuman ay ibig sumunod sa akin, tanggihan niya ang kanyang sarili" (Mat. 16:24). Ang mahalin ang iyong asawa ay mangangahulugang susupilin mo ang iyong mga nararamdaman, ang iyong mga hiling, ang iyong mga pangarap, ang iyong mga pagnanasa, at ibibigay mo ang iyong sarili sa ikabubuti ng iyong asawa, upang ang Dios ay maging lahat sa kanya. Hindi ba iyan ang puso nito? Hindi sinabi ng Dios saanman na kailangan mong bigyan ng tahanan ang iyong asawa na may pitong silid-tulugan. Hindi sinabi ng Dios saanman na bigyan mo ang iyong pamilya ng sasakyan para sa bawat anak at kaanib. Hindi sinabi ng Dios saanman na dapat mong damtan ang iyong asawa ng pinakabago at pinakamaganda. Kundi sinabi ng Dios na ibibigay mo ang iyong sarili sa kanya. At iyan ang kailangan niya. Kailangan niyang magpahingalay sa iyong pagmamahal. Kailangan niyang malaman na makikinig ka sa kanya, na mananalangin ka para sa kanya, na iingatan mo siya, na papayapain mo ang kanyang mga takot sa pamamagitan ng Salita ng Dios. Pangalawa, mamahalin natin ang ating asawa sa paraang tayo ang nagkukusa. Gaya ni Cristo na nagmahal sa iglesia.... Hindi hinintay ni Cristo na mahalin Siya ng iglesia. Kung hinintay ni Cristo na mahalin natin Siya, nasaan ka kaya? Iyan ay nangangahulugan na ikaw ang magkukusa bilang asawang lalaki. Gagawin mo iyan. Hindi ka uupo na nakatingin sa kanya sa limampung-yardang linya, kayo ay kapwa lumalapit ng limampung yarda at sinasabing, "Sige, gagawin ko kung gagawin mo." Hindi ka nakikipagpaligsahan sa babaeng iyon. Ang tanong ay hindi, "Sino ang susuko?" Ang tanong ay: Ikaw ba ay magiging ulo at magmamahal ka ba gaya ni Cristo na nagmahal sa iglesia? Huwag kang makipagpaligsahan sa kanya. Ikaw ang magkusang makipagkasundo. Gagawin mo iyan sa pamamagitan ng pagmamahal ng Dios. Ipinadala ng Dios ang Kanyang Anak. At sinabi Niya, "Ngayon ay pumunta ka sa kanya." May anumang bagay ba sa pag-aasawa na kung saan ay sinabi mong, "Una kailangan niyang gawin ito, at pagkatapos ako..."? Ganito ka ba magsalita? Maghihintay ka ba sa kanya? Paano nananahan ang pag-ibig ng Dios sa iyo? Pangatlo, ang pagmamahal ng Dios ay magiging pansarili. Minahal ni Cristo ang Kanyang iglesia at ibinigay ang Kanyang sarili para sa kanya. Ang pag-aasawa ay pansariling tali. Hindi ka maaaring maglagay ng ikatlong partido doon. Walang lugar para sa ikatlong partido. Dapat mo siyang mahalin, ang babaeng ibinigay sa iyo ng Dios. Sinasabi ng aklat ng Mga Kawikaan, "Bigyan kang kasiyahan ng dibdib Page 4 of 6
niya sa tuwina, ... sapagkat, bakit sa mapangalunyang babae ay malulugod ka?" Ang pag-aasawa ay pansariling tali. Panghuli, ang pagmamahal sa iyong asawa ay magtatagal. Pababayaan ba ni Cristo ang Kanyang iglesia? Babaguhin ba ng Dios ang pangako ng Kanyang tipan? Isasantabi ba Niya ang Kanyang kasintahan? Hindi! Makinig. Sinasabi sa atin ng Kasulatan na ang buong kalawakan ay hawak-hawak sa isang ganap na katotohanan. Alam mo ba kung ano ang isang ganap na katotohanan na humahawak sa lahat ngayon? Hindi ito ang prinsipyo ng thermo-dynamics o anuman iyon. Ito ang humahawak sa buong kalawakan: magpakailanman ang pagmamahal ng Dios ay di-nagbabago, ipinakikita pa rin sa mga humahanap sa Kanya sa takot. Ang pagmamahal ng Dios ay isang di-mababago, umaalalay na katotohanan. Minahal ng Dios ang Kanyang bayan. Nabubuhay tayo sa isang kultura kung saan ang mensahe ay paulit-ulit na inihahatid sa atin: Mahal kita, dahil.... Mahal kita hanggang.... Mahal kita kapag.... Mahal kita kung.... Ngayon, makinig, mga lalaki ng Dios. Makinig, mga babae. Makinig, mga bata at mga kabataan ng Dios. Bawat alagad ni Jesu Cristo, ngayon mismo sa kasalukuyang kultura, na naghahanap na maging halimbawa sa pagmamahal ng Panginoon kay Cristo, ay uulitin sa kanyang asawa sa salita at sa gawa, "Honey, mahal kita - tapos! Walang taling nakakabit. Walang kondisyon. Walang pasubali. At ipinapangako kong ipakita sa iyo at ipahayag sa iyo ang uri ng pagmamahal na iyon sa bawat araw. Bakit? Dahil, sa gitna ng makasalanan, makasarili, di-mapagmahal, at di-magandang sanlibutan, minahal ako ng Dios. At mamahalin kita gaya na pagmahahal Niya sa akin." Mahalin ninyo ang inyu-inyong mga asawa at huwag kayong maging malupit sa kanila. Ang babala ay hindi lamang basta hinugot sa hangin. Ito ay kasalanan kung saan ang mga asawang lalaki ay may pagkiling - kalupitan, hinanakit, at pakikitungo sa kanilang asawa sa mabagsik na paraan. Naging mahirap ang araw mo at umuwi kang mainit ang ulo. Pasan-pasan mo ang opisina sa iyong balikat, o pinahirapan ka ng isang empleyado. At binati ka niya sa pintuan na dala ang kanyang mga pangangailangan at mga problema sa mga bata at binulyawan mo siya at padabog kang pumasok sa salas. O sinabihan mo siya kung paano mag-ingat ng libreta ng tseke. Sinabi mo sa kanya kung ano ang sasabihin kapag tumawag ang ahente ng lupa. Sinabi mo sa kanya kung ano ang gagawin kapag bumukas ang pulang ilaw sa sasakyan. Sinabi mo sa kanyang ilagay ang iyong mga aklat sa tabi ng iyong upuan. At hindi niya ito ginawa. At sabi mo sa kanya, "Iyan ang pinakatangang bagay na sinuman...." At ikaw ay nagpatuloy at nagpatuloy. Kaya, pagkatapos ng pagtatalo at pagsabog, naisip mo, "Hindi niya natutugunan ang mga pangangailangan ko. Hindi niya napupunan ang listahan." At ikaw ay nagtatampo at naaawa ka sa iyong sarili. O, maaaring mangyari sa ganitong paraan. Siya, sa pagmamahal, ay pinapayuhan ka. Bilang asawang babae, hinahanap na magpakita ng paggalang at respeto sa iyo, hinarap ka niya kaugnay sa iyong kasalanan. Sabi niya, "Honey, mali ito." At minasama mo ito. Sinubukan mong takutin siya. Inilipat mo ang sisi at binaligtad sa mas mahinang sisidlan at sinabi mong, "Alam mo, pagkakamali mo talaga iyan. Kung ikaw lamang ay... hindi ko." Tigilan mo iyan. Anong nangyari? Ano ang pinagmulan ng lahat ng kaguluhan na ipinaliwanag ko dito na maaaring mangyari nang napakadali? Sinasabi mo ba, "Kasi, siya...." Hindi, hindi iyan ang pinagmumulan nito. Anong nangyari, lalaki? Ito ang nangyari. Hindi mo naalala sa iyong kaluluwa na ikaw ay asawa niya, ang ulo niya, na dapat magmahal sa kanya gaya ni Cristo na nagmahal sa iglesia. Iyan ang problema. Ang problema ay nasa iyo. Kailangan mo siyang patnubayan. Kailangan mong maging matiyaga. Kailangan mong isipin muna siya. Kailangan mong kumilos gaya ni Jesu Cristo. At hindi maging malupit sa kanya. Page 5 of 6
Iyan ay nangangahulugang ipapahayag mo ang iyong mga kasalanan. Huwag mo silang pataasin. Mga mag-asawa, huwag ninyong pataasin ang inyong mga kasalanan laban sa isa't isa, hindi sila ipinahahayag. Iyan ay gaya ng isang magulong bahay. Ibababa mo ang isang bagay at sasabihing, "Maya-maya ko na iyan haharapin." At patuloy mo itong ginagawa. Sa pagtatapos ng buwan hindi ka na halos makakilos sa buong bahay. Sasabihin mo, "Tingnan mo itong kalat na ito. Hindi na natin alam kung saan magsisimula! Paano nangyari ito?" Ganyan ang nangyayari sa kasalanan. At iyan ang dahilan kung bakit, bago lumubog ang araw, dapat ninyong ipahayag ang inyong mga pagkakamali at magkasamang manalangin. Naniniwala ako diyan. Iyan ay totoo, at patutunayan ng walang hanggan ang mga salita na ang mag-asawang magkasamang nananalangin ay nananatiling magkasama. Mayroon pa. Nais mong maging asawa? Pakinggan ang salita ng Dios sa Colosas 3:12-14: "Bilang mga hinirang ng Dios, mga banal at minamahal, magbihis kayo ng kahabagan, ng kabaitan, ng kababaang loob, ng kaamuan, at ng katiyagaan. Pagtiisan ninyo ang isa't isa, at kung ang sinuman ay may reklamo laban sa kanino man, magpatawaran kayo sa isa't isa, kung paanong pinatawad kayo ng Panginoon, ay gayundin naman ang inyong gawin. At higit sa lahat ng mga bagay na ito ay magbihis kayo ng pag-ibig." Nais mong maging asawa? Kung gayon ay ibihis ang mga bagay na iyon at pagpapalain ka ng Dios sa mga paraan na Siya lamang ang makapagpapakita sa iyo. At sasabihin ng Dios, "Nakikita Ko ang Aking tipan na nasasalamin sa lalaking iyon, sa asawang iyon. At siya ay sasamahan Ko at pararangalan Ko siya." Manalangin tayo. Ama sa langit, gamitin Mo po ang Iyong salita sa aming puso. Sa pangalan ni Jesus, Amen. Page 6 of 6